ছাত্রদল নেতা গাজী মোহাম্মদ সিরাজ উল্লাহ নিউজগার্ডেন২৪কে বলেন, এলাকার উন্নয়নের সঙ্গে মানুষের মৌলিক ও মানবাধিকার প্রতিষ্ঠায় কাজ করবো। দলের গুরুত্বপূর্ণ দায়িত্বে থাকায় দলকে একটা পর্যায়ে নিয়ে আসতে পেরেছি। মনোনয়নের বিষয়টি দল বিবেচনা করবে বলে আশা রাখি। বেগম খালেদা জিয়ার ভিশন-২০৩০ বাস্তবায়নে তরুণ নেতৃত্বের প্রয়োজন। দলের জন্য দীর্ঘদিন ধরে কাজ করেছি। দল যোগ্য মনে করলে মনোনয়ন দেবে এবং নির্বাচন করব। এলাকার উন্নয়নে ব্যাপক ভূমিকা আমার আছে। রাস্তাঘাট, মসজিদ-মাদ্রাসা, স্কুল-কলেজ করে পুরো পটিয়াকে উন্নত এলাকায় পরিণত করবো। অবকাঠামোগত উন্নয়নে বৈপ্লবিক পরিবর্তন আনবো। সুষ্ঠু ভোট হলে বিএনপি প্রার্থীকে জনগণ ভোট দেবেন। দলের মনোনয়ন প্রত্যাশী গাজী মোহাম্মদ সিরাজ উল্লাহ বলেন, খালেদা জিয়াকে ষড়যন্ত্র করে আটকে রাখা হয়েছে। খালেদা জিয়ার মুক্তি, সংসদ ভেঙে দিয়ে নিরপেক্ষ সরকারের অধীনে নির্বাচন হলে তবেই বিএনপি তাতে অংশ নেবে। তখন পটিয়া থেকে মনোনয়ন চাইব। মনোনয়ন পেলে জয়লাভের ব্যাপারে আশাবাদী। নিউজগার্ডেন২৪ এর সাথে একান্ত সাক্ষাতকারে তিনি দেশের ঐতিহ্যবাহী রাজনৈতিক দল বিএনপি’র টিকেটে নির্বাচন করবেন বলে জানিয়েছেন। তিনি বলেন দলীয় মনোনয়ন পেলে তিনি বাংলাদেশ জাতীয় সংসদ ২৮৯ চট্টগ্রাম-১২ থেকে ধানের শীষ প্রতীকে নির্বাচন করবেন। তিনি বলেন, বর্তমান সরকার প্রতিহিংসার রাজনীতি সারাদেশে ছড়িয়ে দিয়েছে। গুম, খুন, দুর্নীতি এ সরকারের যেন প্রধান প্রকল্প। দেশের মানুষ পরিবর্তন চায়।২০১৪ সালের মত এদেশে আর কোন একতরফা নির্বাচন হবে না। তিনি বলেন, দলের শীর্ষ নেতৃত্ব তরুণদের উপর আস্থাশীল। দলের দু:সময়ে যারা রাজপথে ছিল সে সব তরুণ ও প্রবীণ নেতৃত্বকেই এবার মূল্যয়ন করা হবে।